રાજેશ ખન્નાની સાથે કામ મળતાં જ તેમની કીંમત પણ વધી ગઈ, લોકો તેમને ઓળખવા માંડ્યા. પણ તેમની અને રાજેશ ખન્નાની વચ્ચે ક્યારેય સંબંધ મધુર રહ્યા નહીં એવું કેમ? એ પ્રશ્નના જવાબમાં રાખી કહે છે, “સુપરસ્ટાર રાજેશ ખન્નાનો પીછો કરીને અમિત ફક્ત સુપરસ્ટાર જ ન બન્યો, રાજેશ ખન્નાનું નામ લોકોની યાદોમાંથી ભૂંસાવા લાગ્યુ અને રાજેશ ખન્નાની સફળતાને અમિતે છીનવી લીધી એ તેઓ કદી સહન કરી શક્યા નહીં.” જો કે અમિતાભ બચ્ચન કહે છે કે તેમની સાથે ‘આનંદ’ અને ‘નમક હરામ’માં કામ કરવામાં કોઈ તકલીફ પડી નહોતી. ‘આનંદ’ના અંતમાં રાજેશ ખન્ના મરી જશે તો લોકોની બધી સહાનુભૂતિ તેને મળશે એ બીકથી અમિતાભે હૃષિકેશ મુખર્જી સાથે અઠવાડીયા સુધી વાત કરી નહોતી, તેમને ચિંતા હતી કે લોકો તેમના અભિનયને યાદ રાખશે? પણ હ્રષિકેશ મુખર્જીએ કહેલું, “ફિલ્મ તો હું બનાવું છું, તને મારા પર ભરોસો નથી?’ એવો જ પ્રસંગ ‘અભિમાન’ના ગીતો માટે પણ થયેલો, તેમણે હ્રષિકેશ મુખર્જીને કહ્યું, “આ બધા ગીતો મને ગમતા નથી, એ ચાલશે નહીં.” એ પછી અભિમાનના બધા ગીતો હિટ થયા અને ગીતોના લીધે જ શ્રીલંકામાં એ બે વર્ષ ચાલી.